Pierre Louis Joseph Boulez (Frans: [pjɛʁ lwi ʒozεf bulɛz]; 26 Maart 1925 – 5 Januarie 2016) was 'n Franse komponis, dirigent, skrywer en stigter van verskeie musikale instellings. Hy was een van die mees dominante figure van die na-oorlogse klassieke musiekwêreld. Hy is gebore in Montbrison in Frankryk se Loire département as die seun van 'n ingenieur. Boulez het aan die Paryse Konservatorium onder Olivier Messiaen studeer, en privaat klasse gehad onder Andrée Vaurabourg en René Leibowitz. Hy het sy professionele loopbaan in die laat 1940's begin as musiekdirekteur van die Renaud-Barrault teatergeselskap in Parys. Hy het as jong komponis in die 1950's spoedig een van die voorste figure op die avant-gardemusiektoneel geword en 'n belangrike rol gespeel in die ontwikkeling van integrale serialisme en aleatoriese musiek. Hy was vanaf die 1970's 'n pionier in die elektroniese verandering van instrumentele musiek. Sy geneigdheid om sy vroeëre komposisies te verwerk het tot gevolg gehad dat sy voltooide oeuvre relatief klein is, maar dit sluit stukke in wat deur baie as bakens van twintigste eeuse musiek beskou word, soos Le Marteau sans maître, Pli selon pli en Répons.